Globaliseringen er i udgangspunktet en af forudsætningerne for, at vi overhovedet har kunnet opleve de teknologiske og økonomiske fremskridt, som vi har.
Vil du gerne have en smartphone, så kræver det, at de mange forskellige dele og råvarer bliver fragtet rundt om i verden til forskellige fabrikker for til sidst at blive samlet til en funktionsdygtig mobil og herefter sendt ud i butikkerne.
Det vil et enkelt land aldrig kunne præstere alene, men kun ved at virksomheder og lande arbejder og handler sammen i en global økonomi.
Den amerikanske arbejder- og middelklasse har de seneste årtier oplevet at befinde sig på tabersiden af globaliseringen, efter millioner af amerikanske arbejdspladser er blevet outsourcet til udlandet.
Det har været medvirkende til, at de - sammen med deres klassefæller i de øvrige vestlige lande - stort set ikke har nydt godt af den globale velstandstigning, der har været mellem 1980 til 2013.
Det fremgår af en undersøgelse af Verdensbanken, hvor en graf viser, at verdens BNP i den omtalte periode primært er gået til folk i udviklingslandene og de allerrigeste. Grafen er også kendt som elefantkurven.